laion/Wikipedia-Exotic huggingface dataset:
לורנצו שימיץ'

לורנצו שימיץ' (בקרואטית: Lorenco Šimić; נולד ב-15 ביולי 1996 בספליט שבקרואטיה) הוא כדורגלן קרואטי המשחק בעמדת הבלם בבארי מהליגה איטלקית השנייה. שימיץ' גדל בהיידוק ספליט, ממנה הושאל להוברלה אוז'הורוד מליגת העל האוקראינית בינואר 2015. הוא ערך את הופעת הבכורה שלו בליגת העל האוקראינית ב-4 במאי 2015, במשחק מול דינמו קייב, משחק בו הובסה קבוצתו 0-6. הוא ערך שתי הופעות נוספות במדי הקבוצה, לפני שחזר לקרואטיה לספליט. הוא עלה לקבוצה הבוגרת בינואר 2016, וערך את הופעת הבכורה שלו ב-1 במרץ, בתיקו 2-2 נגד אוסייק. ב-10 באפריל כבש שער בכורה בקריירה בנציחון 0–3 על איסטרה פולה. ב-31 בינואר 2017 חתם שימיץ' בסמפדוריה מהסרייה א', אך לא שיחק בה כלל, בטרם הושאל לאמפולי, לספאל, לרייקה ולדוניאסקה סטרדה מליגת העל הסלובקית. ב-14 באוגוסט 2020 חתם במועדון הפולני זגלבי לובין. הוא ערך הופעת בכורה בקבוצה ב-21 באוגוסט בניצחון 1-2 על לך פוזנן. ב-20 בספטמבר 2020 כבש שער בכורה בתיקו 1-1 עם קרקוביה קרקוב. הוא עזב את המועדון בהסכמה הדדית ב-13 בינואר 2022, לאחר שערך 24 הופעות והוסיף חמישה שערים. ב-16 בינואר 2022 חתם על חוזה לשתי עונות וחצי בלצ'ה מהסרייה ב'. הוא ערך הופעת בכורה ב-5 בפברואר בתיקו 1-1 עם קומו. ב-21 ביולי 2022 חתם לשנתיים באסקולי, בה ערך הופעת בכורה ב-28 באוגוסט, בניצחון 2–3 על פלרמו. הוא כבש שער בכורה ב-15 באוקטובר בניצחון 0–2 על בארי. ב-21 באוגוסט 2023 חתם במכבי חיפה מליגת העל. ב-29 באוגוסט ערך את הופעתו הבכורה בקבוצה בהפסד 3-0 ליאנג בויז ברן במוקדמות ליגת האלופות. ב-30 באוגוסט 2024 חזר לאיטליה והושאל לבארי מסרייה ב'. לורנצו שימיץ', ברשת החברתית אינסטגרם לורנצו שימיץ', באתר ההתאחדות לכדורגל בישראל לורנצו שימיץ', באתר Transfermarkt לורנצו שימיץ', באתר Soccerway לורנצו שימיץ', באתר WorldFootball.net לורנצו שימיץ', באתר FootballDatabase.eu SIMIC IN GIALLOROSSO באתר הרשמי של לצ'ה, 17 בינואר 2022 (באיטלקית) יגאל גולדשטיין, ‏רשמי: לורנצו שימיץ' חתם במכבי חיפה, באתר ערוץ הספורט, 22 באוגוסט 2023 דורון בן דור, שימיץ' עבר רשמית לבארי בהשאלה ממכבי חיפה, באתר ynet, 30 באוגוסט 2024
גנון אדום אוזניים

גנון אדום אוזניים (שם מדעי: Cercopithecus erythrotis) הוא מין של פרימט מהסוג גנון החי באפריקה המערבית בניגריה, קמרון והאי ביוקו שבגינאה המשוונית. אורך הגוף והראש של הזכר עד 42 סנטימטרים בתוספת זנב שאורכו עד 60 סנטימטרים ואילו הנקבה קטנה יותר ואורך הגוף והראש שלה עד 38 סנטימטרים בתוספת הזנב שאורכו עד 55 סנטימטרים. הגנון בעל פרווה בצבע כחול, לחיים בצבע צהוב ואוזניים בצבע אדום וזה מקור שמו של הגנון. הגנון אדום האוזניים חי ביערות הגשם של אפריקה המערבית וניזון בעיקר מפירות, עלים, זרעים, שורשים וחסרי חוליות קטנים כמו חרקים ותולעים. הגנון אדום האוזניים חי בקבוצות הכוללות זכר אחד, עד 10 נקבות והצאצאים שלהן. לא ידוע על הרבייה של הגנון אדום האוזניים אך תקופת ההיריון היא עד חצי שנה ובסיומה הנקבה ממליטה צאצא אחד בלבד. הטורפים של הגנון אדום האוזניים הם שימפנזות, נמרים, עיט כתר, חתול זהוב אפריקני ופיתון סלעים אפריקני. הגנון אדום האוזניים נמצא על פי הרשימה האדומה של IUCN במצב השימור פגיע עקב בירוא יערות וציד. מדיה וקבצים בנושא גנון אדום אוזניים בוויקישיתוף גנון אדום אוזניים, באתר ITIS (באנגלית) גנון אדום אוזניים, באתר NCBI (באנגלית) גנון אדום אוזניים, בבסיס הנתונים ARKive (באנגלית) גנון אדום אוזניים, באתר האנציקלופדיה של החיים (באנגלית) גנון אדום אוזניים, באתר GBIF (באנגלית) גנון אדום אוזניים באתר הרשימה האדומה של IUCN ערך זה הוא קצרמר בנושא יונקים. אתם מוזמנים לתרום לוויקיפדיה ולהרחיב אותו.
קבוצת עבודה

קבוצת עבודה או קבוצת משימה (באנגלית: Working Group) היא קבוצת אנשים העובדים תוך שיתוף פעולה רב תחומי לשם השגת מטרה משותפת או לביצוע פרויקט משותף. לרוב תהייה זו חבורה של עובדים המועסקים במסגרת ארגונית משותפת המייצרת או מפיקה מוצר או שירות, לעיתים תהייה זו קבוצת חוקרים העובדים על פעילויות מחקר חדשות, שיהיה קשה לפתח בשיטות הארגון המסורתיות. במקרים אחרים יכולה זו להיות קבוצה שנועדה להפיק מסמך, לקבוע תקינה או למצוא פתרון לבעיה. מקרים פרטיים של קבוצת עבודה הם: ועדה צוות חשיבה קבוצת עבודה שמטרתה לגרום לשיפור מתמשך קבוצת ייעוץ טכני מעגל איכות קבוצת מוזיקאים או שחקנים הנפגשים להעלות מופע משותף תוחלת החיים של קבוצת עבודה יכולה להשתרע בין חודשים ספורים לבין שנים רבות. לקבוצות מעין אלה יש לעיתים קרובות נטייה לשאוף להמשך קיום גם לאחר שהמשימה הושגה, ומכאן הצורך לפרק קבוצת עבודה אחרי שהיא סיפקה פתרון לבעיה שלשמה כונסה. הכללים למי מותר להיות חלק מקבוצת עבודה וכיצד קבוצת עבודה מקבלת החלטות, משתנים באופן ניכר בין ארגונים. במעבר מעבודה עצמאית לעבודה משותפת בקבוצה נדרשת מחברי הקבוצה הדדיות ושיתוף פעולה מלא בינם לבין עצמם, תוך התגברות על אגו ועל חילוקי דעות אישיים ומקצועיים. וכן התגברות על בטלנות חברתית שהיא התופעה בה אדם משקיע פחות מאמץ בעבודה מאשר היה משקיע לו היה מבצע את העבודה לבדו. בקבוצת עבודה קיימת סינרגיה בין החברים הנובעת מתרומות שונות של כל אחד מחברים, שכל אחד מהם בעל ידע והשקפה שונה על הפרויקט המשותף. הידע השונה ומיומנויות שונות משלימים זה את זה לצורך הגשמת הפרויקט בצורה אופטימלית. יתרון נוסף הוא שהחלטה שגויה יכולה להיות ממוזערת כי יותר אנשים, בעלי רקע שונה, צופים בתהליך ובוחנים אותו. בארגונים גדולים יש להבדיל בין עבודת צוות לבין קבוצת עבודה. אמנם בשני המקרים יש לכידות קבוצתית אבל יש שני הבדלים מהותיים: צוות הוא חלק מהמבנה הארגוני הפורמלי בעוד שקבוצת עבודה כוללת עובדים ממחלקות שונות ברמות היררכיה שונות. בתוך קבוצת העבודה יכול כל חבר לתקשר ישירות עם חבר אחר בקבוצה ולא בעקיפין, באמצעות איש קשר מרכזי, כגון ממונה משותף. לא כל ארגון תקינה הוא קבוצת עבודה, ארגונים כמו ארגון התקינה הבינלאומי, Internet Engineering Task Force, World Wide Web Consortium נועדו לפעול כל עוד יש צורך בשירותיהם. לקסיקון דביר לסוציולוגיה Managing Groups and Teams/Social Loafing ספר "התנהגות ארגונית" מאת רובינס ג'אדג', מהדורה 14 צ'ארלס דוהיג, הניו יורק טיימס מגזין, "בהתחלה שלחנו אחד לשני בדיחות מטופשות - אחר כך כבר היו לנו רעיונות מטורפים", באתר TheMarker‏, 1 במאי 2016
אילן שדה

אילן שדה (נולד בשנת 1944) הוא ראש מועצה אזורית מנשה משנת 1992. מתוקף תפקידו כראש המועצה, שדה מכהן גם כיושב ראש החברה הכלכלית של המועצה. שדה נשוי ואב ל-3, ומתגורר בקיבוץ מענית. בעל תואר ראשון בכלכלה וניהול ממרכז האקדמי רופין. בעבר כיהן שדה כגזבר קיבוצו ומספר שנים כסגן ראש המועצה האזורית ללא שכר עד שנבחר לעמוד בראשות המועצה. בנוסף על כך כיהן שדה כיושב ראש משותף של ראשי פורום הרשויות בוואדי עארה, ויושב ראש איגוד ערים לשמירת איכות הסביבה שרון כרמל. בדצמבר 2007 שדה ניצח ברוב דחוק ונבחר לכהונה רביעית. שדה הוביל בקיבוצים ובמושבים, אך קיבל קולות מועטים במגזר הערבי במועצה. לאחר הבחירות שקד שכר את ייעוציה של חברה חיצונית על מנת להוביל רפורמות בניהול המועצה. בשנת 2012 התמודד שדה מול סגניתו מיכל שקד ודב אביטל. במהלך הבחירות אביטל פרש והצהיר על תמיכה בשקד. בסופו של דבר, שדה ניצח גם בבחירות אלו. בשנים אלו שדה היה ממתנגדי ההעברה של שדה התעופה הרצליה לשטח המועצה. בבחירות 2018 שדה נבחר באופן אוטומטי לכהונה שישית לאחר שאף אחד לא התמודד מולו. אודותינו – החברה הכלכלית לפיתוח מ.א. מנשה בע"מ עדי לרנר, הקלטות, סרטונים והשמצות: הקרב החם על מועצת מנשה, באתר nrg‏, 2 בדצמבר 2012 אילן שדה נבחר בפעם הרביעית לראש המועצה האזורית מנשה, באתר גפן מגזין המושבות ראש המועצה האזורית מנשה אילן שדה - מוביל תהליך רה-ארגון במועצה, באתר כאן ישראל, ‏6 באפריל 2008 אריק מירובסקי, ‏סופית: החלופה הנבחרת לשדה התעופה בהרצליה - מזרח חדרה, באתר גלובס, 12 ביוני 2019 אביבית מיסניקוב, ‏המדינה מתעקשת להעביר את שדה התעופה לחדרה והתושבים חוששים, באתר ‏מאקו‏, 24 באוקטובר 2021 במנשה לא מחליפים סוס מנצח: אילן שדה ימשיך לקדנציה שישית, באתר בלינקר, ‏16 באוקטובר 2018
אנדריי קוסטין

אנדריי לאונידוביץ' קוסטין (ברוסית: Андрей Леонидович Костин; נולד ב-21 בספטמבר 1956) הוא בנקאי וכלכלן רוסי, אישיות ציבורית ופוליטית, נשיא ויו"ר ההנהלה של VTB מאז 10 ביוני 2002. בעל כל ארבע דרגות של עיטור ההצטיינות למען המולדת. לפי קומרסאנט, קוסטין היה אחד מעשרת אנשי העסקים והמנהלים המובילים ברוסיה במונחים של אזכור בתקשורת זרה בסוף 2020. בשנת 1996, השתתף קוסטין לראשונה בפורום הכלכלי העולמי בדאבוס, באותה תקופה הפלטפורמה העיקרית לתקשורת בין יזמות רוסית לעמיתים זרים. מאז הוא חבר קבוע בפורום דאבוס. בשנת 2022, בעקבות הפלישה הרוסית לאוקראינה וקשריו עם נשיא רוסיה ולדימיר פוטין, הטילה עליו בריטניה סנקציות הכוללות הקפאת נכסים ואיסור נסיעה בפורום APEC עם פוטין וראש ממשלת סינגפור לי שיינלונג, 2007 בפורום בינלאומי עם פוטין במוסקבה, 2014 בפגישה עם נשיא אזרבייג'ן אילהם אלייב, 2019 מדיה וקבצים בנושא אנדריי קוסטין בוויקישיתוף Лига выдающихся бизнесменов-2021, www.kommersant.ru, ‏2021-01-16 (ברוסית) Foreign, Commonwealth & Development Office, Abramovich and Deripaska among 7 oligarchs targeted in estimated £15 billion sanction hit, GOV.UK, ‏4 בפברואר 2022 Mark Landler, Stephen Castle, U.K. vs. Oligarchs: ‘The Gloves Are Now Off’, New York Time, ‏בפברואר 2022 ערך זה הוא קצרמר בנושא רוסיה ובנושא כלכלה. אתם מוזמנים לתרום לוויקיפדיה ולהרחיב אותו.
אלטרץ

אלטרץ הוא שם משפחה יהודי-ספרדי. נושאי שם זה התגוררו במדינות הבלקן: בולגריה, מקדוניה, בוסניה ואחרות. האם התכוונתם ל... אלי אלטרץ – פסל וצייר ישראלי ורה אלטרס – חסידת אומות העולם הונגרייה
אדואר לואי

אדואר לואי (בצרפתית: Édouard Louis; נולד ב-30 באוקטובר 1992 בשם אדי בְּלִגֵּל, Eddy Bellegueule) הוא סופר צרפתי. לואי נולד בשם אדי בלגל בעיירה אלנקור (אנ') במחוז פיקרדי שבצפון צרפת, ובה גדל והתחנך. שנות ילדותו ונעוריו בעיירה יהיו הבסיס לספרו הראשון, רומן אוטוביוגרפי בשם "הסוף של אדי". לואי נולד למשפחה אשר סבלה מעוני וממחסור, לואי מעיד כי הוריו נאלצו להתבסס על סיוע רשויות הרווחה בצרפת על מנת לקיים את המשפחה. אביו עבד כפועל במפעל יצור סמוך לעיירה, עד שנאלץ להפסיק עם עבודתו עקב תאונת עבודה. אימו עבדה לסירוגין כמטפלת לגיל השלישי. סביבה זו, על העוני, האלכוהליזם, ההומופוביה והגזענות שבה תהיה עיקר עיסוקו בהמשך כסופר. לואי היה הראשון ממשפחתו שעזב את העיירה לטובת לימודים אקדמאים. הוא בוגר האוניברסיטאות אקול נורמל סופרייר ובבית הספר ללימודים גבוהים במדעי החברה בפריז, שתיהן מן הנחשבות בצרפת. בשנת 2013 שינה באופן רשמי את שם משפחתו מבלגל ללואי. באותה שנה פורסמה האנטולוגיה Pierre Bourdieu" L'insoumission en héritage" אותה ערך לואי, שעסקה בהגותו של הסוציולוג הצרפתי פייר בורדייה. בשנת 2014 פרסם את ספרו הראשון רומן אוטוביוגרפי בשם "הסוף של אדי". הספר זכה לתשומת לב תקשורתית רבה. לואי זכה לתשבחות רבות הן על כתיבתו הספרותית והן על סיפורו האישי. הספר עורר שיח על היחס למעמד הפועלים בצרפת. הספר היה לרב מכר ותורגם ל20 שפות שונות. לואי זכה בפרס פייר גואנין למאבק בלהטבפוביה ולמען שיוון זכויות על ספרו זה. בשנת 2014 פרסם מכתב פתוח בעיתון הצרפתי לה מונד, יחד עם הפילוסוף והסוציולוג הצרפתי השמאלי ג'פרוי דה לגסנרי (אנ'). בו קראו לבחינה מחדש את היחס והלגיטימציה לאידאולוגיות ימניות קצוניות בשיח הפוליטי בצרפת וכמו כן קראו לאינטלקטואלים לגלות מוערבות בשיח הציבורי. בשנת 2016 פרסם את סיפרו השני "היסטוריה של אלימות", הספר מספר על אונס וניסיון רצח אותו חווה לואי בערב חג המולד בשנת 2012. הספר עוסק במעגל האלימות המתמשך בחברה האנושית. עליו היה מועמד לואי ברשימה הקצרה בפרס דבלין הבינלאומי לספרות (אנ'). בשנת 2017 פורסם בעמוד השער של העיתון ניו יורק טיימס מאמר מאת לואי תחת השם "מדוע אבי מצביע למארין לה פן". המאמר פורסם ערב הבחירות לנשיאות צרפת 2017. עיקר טענתו של לואי במאמר הייתה כי העלייה בשיעור התמיכה במפלגות הלאומניות בקרב השכבות המוחלשות כדוגמת ההאיחוד הלאומי (צרפת) של מרין לה פן היא תוצאה של שינוי סדריי העדיפויות בשמאל הצרפתי. בשנת 2018 פרסם את ספרו השלישי "מי הרג את אבי" בו מגולל לואי, בהשראת סיפור חיו של אביו, את חיהם של הפועלים בעיירות הפריפריה בצרפת, תוך הבאת סיפורו של אביו אשר נאלץ לשוב לעבודתו, על אף תאונת עבודה קשה שלא אפשרה לו לעשות כך, וזה כתוצאה מקיצוץ הסיוע והתמיכה של מערכת הרווחה בצרפת. כתיבתו של לואי מאופיינת בעיסוק נרחב בנושאים חברתיים. הוא כותב על עוני, הדרה ואפליה, מרבה לעסוק בהומופוביה ושנאת זרים. כתיבתו משלבת משלב לשוני גבוה לצד שפת יומיום במשלב הנפוץ בקרב השכבות המוחלשות. לואי מעיד על כתיבתו כי אלימות היא המרחב הספרותי העיקרי בו הוא פועל, כמו סופרים לפניו שהעמידו את השגעון או המלחמה בלב כתיבתם. בכתיבתו ניכרת השפעתם של סימון דה בובואר, ג'יימס בולדווין, ויליאם פוקנר ופייר בורדיה. • הסוף של אדי, תרגמה: רמה איילון, עם עובד, 2018. • היסטוריה של אלימות, תרגמה: רמה איילון, עם עובד, 2020. מדיה וקבצים בנושא אדואר לואי בוויקישיתוף אדואר לואי, ברשת החברתית Goodreads
זיטה גורדון

זיטה גורדון, (במקור ארז'בט קלוטילד הדוויג גריסנר-Grüszner; בהונגרית: Gordon Zita; ג'נג'ש, 2 בדצמבר 1911 – הממלכה המאוחדת, 9 בפברואר 2006) הייתה שחקנית יהודייה-הונגרייה. זיטה גריסנר נולדה במשפחה יהודית מתבוללת לזולטאן גריסנר, בעל כרמים ולגיזלה טבן (1887–1946) מדוון. הוריה התגרשו, ואביה נישא בשנית לד"ר הילדה רייס (1893–1944) רופאה, שלימים ניספתה בשואה עם אחיה למחצה של זיטה גורדון. את לימודיה השלימה בעיר הולדתה ולאחר מכן בשווייץ. קלמן רוז'אהדי גילה אותה בהופעה של חובבי אמנות ואז היא נרשמה לבית הספר לדרמה שלו. בשנת 1933 קיבלה חוזה בתיאטרון מרכז העיר של ארתור בארדוש, אבל היא הופיעה גם בתיאטרון בכיכר בתלן ובשנת 1934 גם בתיאטרון האופרטה של בודפשט. משנת 1936 הופיעה בעיר סגד. לאחר שהפכה לאשתו של הסופר הבריטי לואיס גילגוד (אנ') בקיץ 1937, הם יצאו למסע מסביב לעולם במשך שנה, שכן בעלה היה אז המזכיר הכללי של הליגה הלאומית של הצלב האדום. בינתיים, היא הופיעה במספר משחקי רדיו של ה-BBC, שאת חלקם כתבה בעצמה. היא התגייסה לצבא הבריטי עם פרוץ מלחמת העולם השנייה, שם הפכה לסמלת. בתקופה זו ביקרה גם בצרפת, באנגליה ובמצרים. לאחר לידת בתה בשנת 1945 התגוררה עם משפחתה בבריסל במשך שנים. אחרי שהתגרשה מבעלה הראשון ונישאה לנייג'ל סאטון (אנ'), ממש לפני שנבחר למזכיר הכללי של הברית הצפון אטלנטית (נאט"ו). במשך זמן מה היא עבדה באונסק"ו וטיפחה את קריירת הבלט של בתה. אחרי פרישה ארוכה כיכבה בסרט צרפתי בשנות ה-70 והופיע בבלטים של מוריס בז'אר משנת 1985. בעלה היה לואיס גילגוד, סופר בריטי שאיתו התחתנה בבודפשט ב-9 ביוני 1937. בתם, רקדנית הבלט מאינה גילגוד (אנ'). בעלה השני היה נייג'ל סאטון, מזכ"ל נאט"ו, ממנו התאלמנה ב-1956. סבה היה ז'יגמונד טבן (1846–1925), מנכ"ל בנק החיסכון בדוון, שהיה בעל קרקעות שקיבל אצולה ב-1912. קונדיטוריה בבודה (1935) - דייזי, האחות בעל האחוזה החדש (1935) - הרמין אנקרשמידט יום השנה (1936) - אשתו של ד"ר פטר גרגי, מרצה לרפואה - מריה אינקי ברחבי העולם דרך עיניה של אישה, בודפשט, 1938 זיטה - סיפור חיי (נכתב על ידי נואל פלי), המוזיאון הלאומי והמכון לתולדות התיאטרון, בודפשט, 1999 מדיה וקבצים בנושא זיטה גורדון בוויקישיתוף זיטה גורדון, במסד הנתונים הקולנועיים IMDb (באנגלית) ביוגרפיה, בדף "הסרט המדבר" זיטה, כלומר ה"אמא בלט", באתר who-read.blog.hu "Születési bejegyzése a gyöngyösi polgári születési akv. 634/1911. folyószáma alatt". Sidney, London, Budapest – Beszélgetés Maina Gielguddal (1975. január 9.) Esti Hírlap, 20. évfolyam, 7. szám Gordon Zita ismét színpadon (1975. május 17.) Esti Hírlap, 30. évfolyam, 114. szám "Házasságkötési bejegyzése a Budapest IV. kerületi (belvárosi) polgári házassági akv. 163/1937. folyószáma alatt".
טאיוו אווניי

טאיוו מייקל אווניי (באנגלית: Taiwo Micheal Awoniyi; נולד ב-12 באוגוסט 1997 באילורין שבניגריה) הוא כדורגלן ניגרי המשחק בעמדת החלוץ בקבוצת נוטינגהאם פורסט מהפרמייר ליג ובנבחרת ניגריה. אווניי גדל באימפריאל סוקר אקדמי. ב-31 באוגוסט 2015 חתם בליברפול מהפרמייר ליג, והושאל ישירות לפ.ס.וו פרנקפורט מהבונדסליגה השנייה. במשך השנים הושאל לניימכן מליגת העל ההולנדית, למוסקרון ולגנט מליגת העל הבלגית, ולמיינץ 05 ולאוניון ברלין מהבונדסליגה. ב-20 ביולי 2021 חתם אווניי באוניון ברלין מהבונדסליגה באופן קבוע. ב-25 ביוני 2022 חתם אווניי בנוטינגהאם פורסט לחמש שנים. ב-14 באוגוסט 2022 כבש שער בכורה בניצחון 0–1 על וסטהאם יונייטד. אווניי שיחק בנבחרות הצעירות של ניגריה. ב-7 באוקטובר 2021 ערך אווניי את הופעת הבכורה שלו בנבחרת ניגריה, בהפסד 0–1 לנבחרת הרפובליקה המרכז-אפריקאית במסגרת מוקדמות מונדיאל 2022. הוא נכלל בסגל נבחרת ניגריה לקראת טורניר גביע אפריקה לאומות 2021. מדיה וקבצים בנושא טאיוו אווניי בוויקישיתוף טאיוו אווניי, באתר Transfermarkt טאיוו אווניי, באתר Soccerway טאיוו אווניי, באתר BDFutbol טאיוו אווניי, באתר WorldFootball.net טאיוו אווניי, באתר National Football Teams טאיוו אווניי, באתר FootballDatabase.eu Liverpool sign 18-year-old Nigeria forward Taiwo Awoniyi באתר הגרדיאן, 31 באוגוסט 2015 (באנגלית) Taiwo Awoniyi: Youngster tipped to do well at Liverpool באתר BBC, ‏ 2 בספטמבר 2015 (באנגלית) Taiwo Awoniyi joins Union Berlin in permanent move באתר הרשמי של ליברפול, 20 ביולי 2021 (באנגלית) Taiwo Awoniyi makes Super Eagles debut in Nigeria’s 1-0 loss to CAR באתר Pulse Nigeria, ‏ 8 באוקטובר 2021 (באנגלית)
טרנס קרופורד

טרנס קרופורד (באנגלית: Terence Crawford; נולד ב-28 בספטמבר 1987) הוא מתאגרף מקצועי אמריקאי. הוא החזיק במספר אליפויות עולם בשלוש דרגות משקל. אלוף העולם הבלתי מעורער במשקל מעורב מאז יולי 2023. באוגוסט 2017, קרופורד היה אלוף העולם הבלתי מעורער במשקל מעורב קל, לפני שעלה למשקל מעורב. הוא היה האלוף הבלתי מעורער הראשון במשקל מעורב קל מאז קונסטנטין טזיו ב-2004. נכון לנובמבר 2021, קרופורד מדורג כמתאגרף הפעיל השני הכי טוב בעולם, ללא קשר למשקל, על ידי ESPN. לאחר ניצחון על ארול ספנס ג'וניור ביולי 2023, קרופורד הפך לזכר הראשון שנהיה אלוף העולם הבלתי מעורער בשתי דרגות משקל שונות. טרנס קרופורד, ברשת החברתית פייסבוק טרנס קרופורד, ברשת החברתית אקס (טוויטר) טרנס קרופורד, ברשת החברתית אינסטגרם טרנס קרופורד, באתר BoxRec Pound-for-pound rankings: A heavyweight takeover? Where do Fury and Usyk land?, ESPN.com, ‏2021-10-13 (באנגלית) https://theathletic.com/4732402/2023/07/30/terence-crawford-errol-spence-result/
פדמש

פדמש (בהונגרית: Fedémes) הוא כפר קטן במחוז הווש בצפון מזרח הונגריה. עד לשואה חיו בכפר כמה יהודים. כמו יישובים רבים באירופה גם בפדמש מספר התושבים נמצא בירידה. כך, בשנת 1990 חיו בכפר 474 תושבים ובשנת 2023 רק 289 תושבים. האזור מיושב מסביבות המאה ה-13, והוא מוזכר לראשונה בכתבים משנת 1261. חמישה יהודים חיו בפדמש בשנת 1880 מתוך 257 תושבים ושני יהודים בלבד בשנת 1930. בשנת 1944 נרצחו יהודים מהכפר בשואת יהודי הונגריה. מדיה וקבצים בנושא פדמש בוויקישיתוף אתר האינטרנט הרשמי של פדמש (בהונגרית) נתוני הכפר באתר הלמ"ס ההונגרי מפקדי האוכלוסין של יהודי הונגריה, 1993 תיעוד יהודי פדמש שנרצחו בשואה
ג'ו אריבו

ג'וזף אולווסאי טמיטופה איודלה-אריבו (באנגלית: Joseph Oluwaseyi Temitope Ayodele-Aribo; נולד ב-21 ביולי 1996 בקמברוול שבאנגליה) הוא כדורגלן ניגרי המשחק בעמדת הקשר בקבוצת סאות'המפטון ובנבחרת ניגריה. אריבו שיחק בסטיינס טאון מהליגות הנמוכות באנגליה, וזכה בתואר שחקן השנה של מחלקת הנוער של המועדון בחודש אפריל 2014. בחודש ספטמבר 2015 הצטרף אריבו לצ'רלטון את'לטיק, ובחודש מאי 2016 חתם על חוזה לעונה אחת במועדון. ב-16 באוקטובר 2016 ערך את הופעת הבכורה שלו במועדון, בהפסד 0–2 לקרולי טאון במסגרת פרס הפוטבול ליג. ב-1 ביולי 2019 חתם אריבו בגלאזגו ריינג'רס מליגת העל הסקוטית. ב-9 ביולי ערך את הופעת הבכורה שלו במועדון, בניצחון 0–4 על סיינט ג'וזף מגיברלטר במסגרת מוקדמות עונת 2019/2020 בליגה האירופית. בעונת 2020/2021 זכה עם המועדון באליפות סקוטלנד. ב-9 ביולי 2022 חתם בסאות'המפטון מהפרמייר ליג תמורת 7 מיליון אירו. ב-13 באוגוסט כבש שער בכורה בפרמייר ליג בתיקו 2-2 נגד לידס יונייטד. ב-10 בספטמבר 2019 ערך אריבו את הופעת הבכורה שלו בנבחרת ניגריה, בתיקו 2-2 נגד נבחרת אוקראינה במשחק ידידות. במשחק זה הבקיע את שער הבכורה שלו בנבחרת. הוא נכלל בסגל נבחרת ניגריה לקראת טורניר גביע אפריקה לאומות 2021. נכלל בסגל נבחרת ניגריה לטורניר גביע אפריקה לאומות 2023. גלאזגו ריינג'רס אליפות סקוטלנד: 2020/2021 גביע סקוטי: 2021/2022 מדיה וקבצים בנושא ג'ו אריבו בוויקישיתוף ג'ו אריבו, באתר Transfermarkt ג'ו אריבו, באתר Soccerway ג'ו אריבו, באתר BDFutbol ג'ו אריבו, באתר WorldFootball.net ג'ו אריבו, באתר National Football Teams ג'ו אריבו, באתר FootballDatabase.eu Staines Town prospect is no ordinary Joe באתר SurreyLive, ‏ 14 במאי 2014 (באנגלית) Development squad duo sign new contracts באתר הרשמי של צ'רלטון את'לטיק, 19 במאי 2016 (באנגלית) Charlton Athletic 0 Crawley Town 2 באתר הרשמי של צ'רלטון את'לטיק, 5 באוקטובר 2016 (באנגלית) Joe Aribo: Rangers sign midfielder from Charlton Athletic באתר BBC, 27 ביולי 2019 (באנגלית) St Joseph's 0-4 Rangers: Steven Gerrard's team win Europa League qualifier באתר BBC, ‏ 9 ביולי 2021 (באנגלית) Goodluck @NGSuperEagles ,we are behind you all the way! בחשבון הטוויטר הרשמי של פדרציית הכדורגל הניגרית, 29 בדצמבר 2023 (באנגלית)
אישטנמזיה

אישטנמזיה (בהונגרית: Istenmezeje) הוא כפר במחוז הווש בצפון מזרח הונגריה. עד לשואה הייתה בו קהילה יהודית. כמו יישובים רבים באירופה גם באישטנמזיה מספר התושבים נמצא בירידה. כך, בשנת 1990 חיו בכפר 2,015 תושבים ובשנת 2023 רק 1,277 תושבים. האזור מיושב מסביבות תקופת הברונזה, והוא מוזכר לראשונה בכתבים משנת 1311. יהודים חיו באישטנמזיה במאה ה-18 ובמאה ה-19 החל משנת 1885 הייתה הקהילה כפופה לקהילת יהודי פטרוואשארה. בשנת 1944 נרצחו יהודים מהכפר בשואת יהודי הונגריה. מדיה וקבצים בנושא אישטנמזיה בוויקישיתוף אתר האינטרנט הרשמי של אישטנמזיה נתוני הכפר באתר הלמ"ס ההונגרי תיעוד יהודי אישטנמזיה שנרצחו בשואה מפקדי האוכלוסין של יהודי הונגריה, 1993
איים בישראל

איים בישראל הם מכלול האיים והאיונים הנמצאים בשטחי ישראל. חלק גדול מהאיים נמצאים בשטחי שמורות טבע והעלייה אליהם אסורה. כמו כן, בישראל נמצאים מספר חצאי איים כמו "חצי האי הירקוני", הנוצר באזור שפך הירקון ו"חצי האי עתלית", שעל שטחו נבנה מבצר עתלית. בנוסף, במרוצת השנים הועלו מספר רעיונות ליצירת איים מלאכותיים מול חופי ישראל, בין היתר, בשביל הקמת שדה תעופה. איי ראש הנקרה אי שחף אי נחליאלי אי תכלת איי אכזיב אי אכזיב אי שגביון איי חוף עתלית אי מלח איי חוף נווה ים אי תמנון איי חוף דור ומעגן מיכאל אי שחפית אי דור אי טפת אי חופמי - שטחו 2.4 דונם אי היונים - שטחו 2.8 דונם והוא הגדול מבין חמשת האיים איי חוף קיסריה האי הצפוני סלע מכמורת (מושב מכמורת) - אי זעיר שריד לרכס כורכר קדום סלע אנדרומדה (יפו) סלע אדם (בת ים) בשנות בצורת היו נחשפים איים בכנרת עקב ירידת המפלס. אחד מהם מכונה "אי הציפורים" (ידוע גם בשם מיתר). האי נמצא מול קיבוץ מעגן ומהווה אטרקציה תיירותית. חוקרים חששו לאורך תקופה כי בעקבות המשך ירידת מפלס המים בכנרת האי יתחבר אל היבשה, ויוצר חצי אי אך חששות אלו לא התממשו. בישראל קיימים איי נחלים, שהם איים הנוצרים עקב התפצלות נחל והתחברותו מחדש. אחד מהם הוא "אי האקליפטוס" בנחל קישון. האי הקטן נקרא על שם עץ האקליפטוס הצומח בו שהוא אחד הפרטים הגדולים בארץ. אי נחל נוסף הוא "אי הצבים" בנחל שורק. אי הצבים הוא אי מלאכותי שהוקם כחלק ממאמצי שיקום אוכלוסייתם של הצב הרך וצב הביצה החיים בנחל ובגדותיו של האי. שמורות טבע ימיות בישראל גניים לאומיים ימיים בישראל איים בישראל, באתר מסע אחר האם יש איים בישראל?, באתר אנציקלופדיית אאוריקה אלו ערי חוף יתחרו על הקמת האי המלאכותי הראשון בארץ? | ישראל היום, באתר www.israelhayom.co.il ילון, גלעד (2021-11-19). ""זה היה כמו הוואי": ביקרנו באי האהבה הישראלי". Ynet. נבדק ב-2022-01-11. טורקיז, אבל כחול-לבן: האי הסודי של ישראל, באתר וואלה!, ‏26 ביולי 2018 קמר, אסף (2018-08-30). "ללכת על המים ל"אי הציפורים" בכינרת: "רגע מאוד מתסכל"". Ynet. נבדק ב-2022-01-11. טבריה ים כנרת אי הציפורים - מלון בכל מקום - מידע, טיפים ומסלולים, באתר מלון בכל מקום ראב"ד, אחיה (2016-12-07). "אי נוסף נחשף בכנרת בשל ירידת מפלס המים". Ynet. נבדק ב-2022-01-11. ראב"ד, אחיה (2018-06-20). "מצוקת המים, במבט מלמעלה: האי בכינרת מתרחב". Ynet. נבדק ב-2022-01-11. טיול חורפי לשני יובלים ונחל, באתר חמושה בעדשה, ‏20 בדצמבר 2020 שפך נחל שורק – המלצה למסלול טיול בגן לאומי שפך נחל שורק, באתר www.parks.org.il
ועדת העסקים הקטנים של בית הנבחרים של ארצות הברית

ועדת העסקים הקטנים של בית הנבחרים של ארצות הברית (באנגלית: United States House Committee on Small Business) היא ועדה קבועה של בית הנבחרים של ארצות הברית שהוקמה ב-1941. בקונגרס ה-117 (נכון לינואר 2022) חברים בוועדה כ-27 חברים - 15 מן המפלגה הדמוקרטית ו-12 מן המפלגה הרפובליקנית. הוועדה הוקמה ב-4 בדצמבר 1941 על מנת לשפר את היחס הפדרלי לעסקים הקטנים במדינות השונות. אף על פי שהייתה חסרת סמכות חקיקה, הוועדה הנבחרת והמיוחדת אושרה מחדש בכל קונגרס עד 5 בינואר 1975. בשלב זה וועדת העסקים הקטנים הפכה לקבועה ולא נזקקה יותר לאשרורים. במקביל, הקונגרס הרחיב את סמכויותיה של הוועדה. ועדת העסקים הקטנים של בית הנבחרים אחראית להעריך ולחקור את הבעיות של עסקים קטנים ולבחון את ההשפעה של מגמות המשק והמדיניות הפדרלית על עסקים אלו. לוועדה לעסקים קטנים יש סמכויות פיקוח וחקיקה בנוגע לסוכנות לעסקים קטנים של ארצות הברית. הוועדה מספקת סיוע והגנה על עסקים קטנים, כולל סיוע פיננסי ועידוד השתתפות עסקים קטנים ברכש פדרלי ובחוזים ממשלתיים. הוועדה מפקחת על אכיפת החוקים הנוגעים לעסקים הקטנים. ועדת העסקים הקטנים והיזמות של הסנאט של ארצות הברית אתר האינטרנט הרשמי של ועדת העסקים הקטנים של בית הנבחרים של ארצות הברית (באנגלית) ועדת העסקים הקטנים של בית הנבחרים של ארצות הברית, ברשת החברתית פייסבוק ועדת העסקים הקטנים של בית הנבחרים של ארצות הברית, ברשת החברתית אקס (טוויטר) ועדת העסקים הקטנים של בית הנבחרים של ארצות הברית, סרטונים בערוץ היוטיוב "History and Jurisdiction | Small Business Committee". "Rules of the House for the 110th Congress" (PDF). אורכב מ-המקור (PDF) ב-2010-05-28. נבדק ב-2010-07-25.